**Milenii de uitare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sfârşit de an şi-i iar Crăciunul, Doamne,

Şi iar pe fânul ud o să te naşti,

Petrecem împreună veri şi toamne,

În primăveri te răstignim, de Paşti.

Nimic nu-i nou, de mii de ani încoace,

Doar lumea e modernă-n fel şi chip,

Mai cumpărăm iluzii-n timp de pace,

A devenit un gest stereotip.

Şi totuşi azi, la ieslea Ta, Iisuse,

O să venim cu îngerii din cer

Să căutăm cărările apuse

Sub dalbe flori de măr şi leru-i ler.

- Sfârşit de an şi vine iar Crăciunul

Şi iar cu steaua vin călătorind

Bătrânii magi. Ne bate-n uşi ajunul

Pe uliţă se-aude un colind.

De două mii de ani încep cu Tine,

Aceste sfinte, dalbe sărbători,

Lumini în brad şi mese tot mai pline,

Noi tot mai reci, Iisuse! Azi coborî

În peştera cu stele-mpodobită,

Să fii făclia celor ce-au uitat

Venirea ta. E lumea istovită,

Deci, vino, izbăveşte-o de păcat!

Liliana Trif Ioan Grigoraș

Crăciun fericit, tuturor!